En bot tilsvarende 4500 kroner hver og utvisning fra Venezia i to dager, ble resultatet etter dukkerten i den historiske kanalbyen.

Hendelsen omtales i avisen Corriere Del Veneto og skal ha skjedd ved 0130-tiden.

Ikke godt mottatt

Flere skuelystne samlet seg om badenymfene, som i avisen omtales som «høye, blonde og slanke».

Opptrinnet ble imidlertid ikke godt mottatt av politiet, som anholdt dem og tok dem med seg til politistasjonen.

Her fikk de ilagt boten på 450 euro hver og klar beskjed om å holde seg borte fra Venezia de neste to dagene.

Kvinnene skal ha oppholdt seg som turister i Venezia.

Strammet inn reglene

Lokale myndigheter har i flere år sett seg lei på oppførselen til mange turister, og tidligere i vår strammet politikerne inn reglene for hva som er tillatt og akseptabel oppførsel.

Blant annet ble det nedlagt forbud mot nettopp å bade i kanalene.

Det er også forbudt å vaske seg i fontenene og gå rundt i byen i bikini eller bar overkropp, melder NRK.

I juli fikk to tyskere bot for å ha fyrt opp stormkjøkkenet sitt ved den berømte Rialto-broen for å lage kaffe.